Kato Pusako : Paham
Oleh : AB. Dt. Majo Indo
Paham ado ampek macamnyo
Partamo katiko bungo sadang kambang
Kaduo katiko angin sadang lunak
Katigo katiko sadang paantaroan
Kaampek katiko wakatu tampaik tumbuah
Nan dikatokan bungo sadang kambang
Katiko barundiang atau sadang bicaro dipakaikan aka jo budi
Nan dikatokan katiko angin sadang lunak
Katiko kaadaan sadang tanang aman sarato damai
Indak dek tapangaruah, indak pulo dipengaruahi
Pikiran sadang tabukak, atau budi sadang marungguah
Nan dikatokan wakatu paantaroan
Katiko antaro tinggi jo nan randah, antaro suko jo duko, antaro lapa jo kanyang, disinan paham makonyo dapek
Nan dikatokan wakatu tampek tumbuah
Katiko indak baukue bajangkoanj, indak mamiliah
Bakandak hati, dimano tumbuah disinan pulo disiangi, dimano tajadi disinan pulo ditimbang, tumbuah dialue dituruik, tumbuah diadaik dipakai, baik dakwa nan datang, baiak gayuang nan ka disambuik, baiak kato nan kadijawek
Kunci paham duo tampaiknyo
Partamo tasangkuik elok di nan tinggi
Kaduo kok talatak elok di nan gadang
Nan dikatokan tasangkuik elok dinan tinggi
Kuaso ditangan Tuhan, hiduik basarah diri, langkah rasaki, partamuan mauik, nan manantukan jo nan kuaso adolah nan Maha Kuaso, manusia bausaho, nasib Tuhan nan manantukan
Nan dikatokan kok talatak elok di nan gadang
Itulah adaik jo pusako, cupak jo gantang,
Tiok suatu jo mupakaik, apo nan diusahokan salamaik,
Manggauik sahabih gauang, maawai sahabih raso
Paham insaf paham nan tanang
Paham sangko cindorong hati
Paham sak baisi antah
Paham waham mambao lalai
Paham yakin ilimu tatap
Ujuik satu panggana bunta
Haniang hulu bicaro
Dalam saba bana nan datang
Himaik didahulukan, bahimaik dikudiankan
Paham arih balawan banyak
Paham cadiak maangan urang
Paham mati mangayuah bangkai
Bapaham tungku tigo sajarangan
Partamo cadiak namonyo
Kaduo tahu namonyo
Katigo pandai namonyo
Katigonyo jadi paham hiduik
Antimun bungkuak dalam peti
Cuko dalam palipatan
Sungguah ramuak dalam hati
Dimuko indak kaliektan
One Response to “Kato Pusako : Paham”
-
apa arti dan sinopsis lagu hiduik nan lalai,,
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bug_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn unk min_Latn